L-aħħar jum tas-sena huwa lejlet l-ewwel jum ta' sena ġdida. Matul il-lejl ta' dawn il-jumejn, madwar id-dinja jsiru bosta ċelebrazzjonijiet biex isellmu s-sena li tkun waslet biex tintemm u jilqgħu s-sena l-ġdida, dejjem b' tamiet li din tkun aħjar minn dik li ser tispiċċa. F' bosta pajjiżi din il-lejla tkun iċċelebrata f' attivitajiet soċjali fejn dak li jkun jista' jmur jixrob, jiekol u jiddeverti. F' ħafna bliet isiru attivitajiet f' xi pjazza prinċipali fejn jispikkka l-logħob tan-nar. Fejn tibda u fejn tispiċċa Mappa li turi ż-żoni differenti tal-ħin fid-dinja L-ewwel art li tiċċelebra tmiem is-sena u allura l-bidu ta' dik ġdida hija l-gżira Samoa, fl-Oċean Paċifiku, filwaqt li fost l-aħħar li jseħħ dan l-avveniment insibu gżira oħra bl-isem ta' Baker Island fil-Paċifiku wkoll. Għandna mnejn naħsbu li dawn iż-żewġ gżejjer huma imbegħdin minn xulxin iżda fil-verità ma humiex. Hemm biss ftit aktar minn elf u ħames mitt kilomtru bejniethom. Allura kif ma jibdewx is-sena flimkien? Tinsewx li d-dinja hija tonda u f' diversi żoni hemm ħin differenti. Issa l-ġżira Samoa tinsab aktar bogħod mill-Awstralja u żżomm il-ħin ta' dik iż-żona filwaqt lil-gżira Baker hija aktar 'il bogħod mill-Amerika u żżomm il-ħin ta' dik iż-żona. Nafu li l-ħinijiet bejn dawn iż-żewġ żoni jvarjaw sa 24 siegħa. Issa billi d-dinja hija tonda, it-tarf taż-żona tal-ħin li fiha nsibu s-Samoa u t-tarf taż-żona tal-ħin li żżomm Baker Island ivarjaw b' 24 siegħa. Għalhekk dan il-lejl ma jkunx iċċelebrat flimkien f' dawn iż-żewġ gżejjer. Forsi mhux faċli tifhem dan li għadni kif fissirt, jekk ma fhimtnix toqgħodx tħabbel rasek; tirrovinax il-festi tal-aħħar tas-sena minħabba fija! Ċelebrazzjonijet fit-toroq Is-safar matul dawn il-jiem ta' vaganzi sar popoalri anke magħna l-Maltin. La nkunu barra mill-pajjiż dlonk nindunaw bi drawwiet li huma differenti minn dawk tagħna. L-aktar li jispikka fiċ-ċelebrazzjonijet ta' lejlet l-ewwel tas-sena huwa l-logħob tan-nar. Sa ftit snin ilu f' pajjiżna ma kienet isir l-ebda attività tal-massa f' għeluq is-sena, imma minn ftit snin ilu 'l hawn bdew isiru wkoll. Minkejja li aħna magħrufin għal-logħob tan-nar, il-lejl ta' lejlet l-ewwel tas-sena għadu xi ftit nieqes minn dan l-ingredjent li huwa importanti ħafna fi bliet Ewropej oħra. Jien inzertajt kont f' xi bliet Ewropej matul dan il-lejl: Catania inzertajt il-festa tan-nar, , spettaklu ta' mużika, nar u varjetà li qatt ma tista' tinsa. Budapest, f' silġ u kesħa xxoqq il-għadam, attendejt għal spettailu ta' dawl, lazer, mużika u logħob tan-nar. Durres ġewwa l-Albanija inzertajt darbtejn f' dan il-lejl u hemmhek rajt kunċerti mużikali u varjeta u logħob tan-nar anke f' idejn it-tfal. Darba kont Foligno, fl-Umbria l-Italja. Hemm joħorġu jiċċelebraw fit-toroq u jaħarqu stoppini wkoll. Kont anke Napli f' dan il-lejl, il-belt famuża għal-logħob tan-nar matul dan il-lejl. F' din il-belt rajt sema kollu lwien. Idoqq nofsillejl u kulħadd jiftaħ ix-xampanja. Żewġ minuti wara jibdew jinħarqu l-murtali tal-kulur u sa ftit wara l-ebda parti mis-sema ma jkun għadu mdallam, kollu jinxtegħel bil-logħob tan-nar. Mhux faċli tfisser dik ix-xena bil-kitba. Sfortunatament hawnhekk anke b' armi tan-nar jiċċelebraw u jisparawhom fl-arja biex jagħmlu l-ħsejjes. Ġieli kien hemm konsegwenzi koroh ukoll. L-Italja hemm id-drawwa li matul dan il-lejl dak li jkun jeħles minn dak li ma jkollux aktar bżonn u għalhekk iwaddbuh 'l barra minn xi tieqa. Ħażin għalih min jinzerta taħt dik it-tieqa. Ma tantx hi drawwa sabiħa, imma dik hi! Dan huwa lejl li fih bosta joħorġu jieklu barra. L-Italja bħal din il-lejla ssir iċ- . Ikel ikel u aktar ikel, kollox ftit għax kieku ma tasalx sat-13-il platt. Ġewwa l-Ingilterra dan il-lejl ikun iċċelebrat fil-ħwienet tax-xorb. Hemmhekk ikunu organizzati festini b' ikel u xorb. Bħalhom jagħmlu l-Iskoċċiżi iżda aktarx li minflok birra jkollhom il-whiskey fit-tazzi tagħhom. Fi Spanja din il-lejla tibda fil-familja billi ssir l-ikla tal-aħħar tas-sena li jew tkun tikkonsisti f' gambli u ħut jew inkella ħaruf, skont il-gosti tal-familja. Hawnhekk għandhom ukoll id-drawwa li waqt li jkun qed idoqq nofsillejl, jittieklu tnax-il għenba, waħda ma' kull tokk. Ġewwa Franza ssir ikla bħal dik ta' lejlet il-Milied. F' din l-ikla aktarx jispikka l-frott tal-baħar u l-patè tal-fwied kif ukoll ix-xampanja. Insomma kull pajjiż għandu d-drawwiet tiegħu fejn jidħol l-ikel. Kulħadd jiekol u jibla, issa d-dieta nibdewha pitgħada! F' din il-lejla tinstama' d-diska bl-isem Auld Lang Syne, poeżija Skoċċiża li kiteb Robert Burns fl-1788 u tindaqq fuq melodija tradizzjoanli antika. Din id-diska tindaqq l-aktar fil-pajjiżi li jitkellmu l-Ingliż, bħalna u issellem l-antik u tilqa' lill-ġdid; illejla ssellem is-sena l-qadima u tagħti merħba lil dik ġdida. Bħal bosta ħwejjeġ oħra, dan it-tmien huwa wkoll bidu. Lejlet l-ewwel tas-sena huwa tmiem u stennija ta' bidu, bit-tama li dak li ġej ikun aħjar minn dak li għadda. Awguri minn qalbi! Dan l-artiklu deher f' In-Nazzjon, 31 ta' Diċembru 2016
Lejlet l-ewwel tas-sena